Herrie oor koedoe-video: ‘Dit is nié jag nie’Die koedoe word deur die voertuig gejaag. (Skermskoot uit die video) ŉ Ondersoek is van stapel gestuur na ŉ video wat die afgelope week op sosiale media versprei word waarin gesien kan word hoe ŉ koedoe deur ŉ veld met ŉ voertuig gejaag word. Die video is verlede week deur Dawid Beukes op Facebook geplaas en is sedertdien meer as 110 000 keer gekyk en meer as 1 600 keer gedeel. Beukes het by die video geskryf: “Dis nie hoe jy ŉ koedoe jag nie!” Sosialemediagebruikers het met afgryse op die video gereageer met mense wat sê die gedrag van die persone in die video is gelykstaande aan dieremishandeling. In die video kan gesien word hoe ŉ koedoebul met ŉ voertuig gejaag word, terwyl die dier vervaard probeer om weg te kom. ŉ Stem in die video sê: “As hy val, moet ons hom in die hande kry. Dis ŉ mooi groot bul.” In ŉ stadium ry die voertuig die koedoe raak en val hy grond toe. Hy is egter vinnig weer op sy pote en begin verder hardloop. Die koedoe hardloop egter aansienlik stadiger, vermoedelik omdat hy beseer is. Dan skree iemand: “Gee die mes dat ek hom steek. Gee die mes, Johannes!” Die voertuig stamp dan die bok weer sodat hy val. Die mans in die video gebruik deurentyd kru-taal. Hoewel daar nie amptelik bevestig kan word waar die video geneem is nie, word op sosiale media beweer dit was by Keetmanshoop in die suide van Namibië. Sosialemediagebruikers meen ook die aksent van die mense in die video, wat almal Afrikaans praat, is kenmerkend aan Namibië. Die Namibiese beroepsjagtersvereniging (Napha) het aan Maroela Media bevestig hulle het die afgelope week talle klagtes oor die “onsmaaklike video” ontvang met versoeke dat die video by die relevante owerhede aangemeld word. “Intussen het talle van ons lede ook gesê dat hulle die owerhede in kennis gestel het van die video,” sê Nicole Schwandt, uitvoerende assistent by Napha. Napha het ook die video amptelik by die Namibiese owerhede aangemeld. “Napha veroordeel die optrede in hierdie video in die sterkste moontlike terme. Ons is geskok en gewalg dat, indien die video wel in Namibië geneem is, dit steeds in ons land gebeur.” Die koedoe val nadat die voertuig hom getref het. (Skermskoot uit die video) Schwandt het gesê dit moet egter ten sterkste beklemtoon word dat die optrede wat in die video gesien word geensins as jag bestempel kan word nie. “Hierdie gedrag is in geen manier, vorm of maatstaf enigsins naby aan wat jag is nie. Wat in hierdie video gesien word, is oneties, onwettig en totaal ongevraagd om ŉ dier met ŉ voertuig te jaag. Napha hoop dat die oortreders van hierdie onsmaaklike gedrag geïdentifiseer sal word en ten volle vervolg sal word.” Schwandt sê die vereniging glo dat geen van sy lede by dié soort gedrag betrokke sal raak nie, maar het sy dissiplinêre komitee opdrag gegee om ondersoek na die video in te stel. “Indien dit aan die lig kom dat ŉ Napha-lid op enige manier by hierdie gruwelike gedrag betrokke was, sal dissiplinêre stappe hom of haar beslis in die gesig staar.” Sy sê die vereniging het ook sy volle samewerking aan die departement van omgewingsake en toerisme aangebied om die betrokke partye op te spoor en vervolg, of hulle Napha-lede is of nie. Op ŉ vraag of jag in Namibië genoegsaam gereguleer word, het Schwandt gesê die vereniging glo die wetgewing wat van toepassing is om jag in Namibië te reguleer is voldoende. “Soos voorheen gesê, wat in hierdie video gesien word kan hoegenaamd nie as jag gedefinieer word nie. Dit wat hier gesien word, is niks meer nie as onwettige mishandeling van ŉ majestueuse dier.” Maroela Media se redaksie het besluit om nie die video hier beskikbaar te maak of ’n skakel na die video te publiseer nie weens die ontstellende aard daarvan en die kru-taal wat gebruik word.